b'\n_START_ARTICLE_\n\xc3\x86sculap\n_START_PARAGRAPH_\n\xc3\x86sculap er et magasin for norske leger og medisinstudenter, som ble opprettet i 1920. Redaksjonen best\xc3\xa5r av medisinstudenter, og har sitt tilholdssted i Oslo. Etter TVK3 m\xc3\xb8tet i Norsk medisinstudentforening oktober 2016, overtok Synne Lofstad og Tuva Stranger redakt\xc3\xb8rvervet etter Andreas Wahl Blomkvist og Ane Drougge Vassbotn. Bladet utkommer fire ganger i \xc3\xa5ret, og sendes til medlemmer av Norsk medisinstudentforening og andre abonnenter. Per 2018 har \xc3\x86sculap et opplag p\xc3\xa5 omtrent 2500. _NEWLINE_Tidsskriftet dekker emner innenfor helse, sosialpolitiske sp\xc3\xb8rsm\xc3\xa5l, etiske problemstillinger som vedr\xc3\xb8rer medisinsk virksomhet, forhold som vedr\xc3\xb8rer legerollen, og det medisinske studium og de medisinske fakulteter._NEWLINE_Bladets navn, \xc3\x86sculap, viser til den greske guden Asklepios som ble oppl\xc3\xa6rt i legekunsten av kentauren Kheiron. I de fleste avbildninger av Asklepios st\xc3\xb8tter han seg p\xc3\xa5 en stav som er omslynget av en slange. Denne staven er kalt for \xc2\xabasklepiosstaven\xc2\xbb eller \xc2\xab\xc3\xa6skulapstaven\xc2\xbb. Av denne grunnen benyttes den som symbol for blant annet leger og apotek._NEWLINE_Mange kjente norske leger har i sin studietid sittet i redakt\xc3\xb8rstolen p\xc3\xa5 \xc3\x86sculaps kontor, blant annet Trygve Braat\xc3\xb8y og Nic Waal i mellomkrigstiden, og i nyere tid: Per Fugelli og Mads Gilbert.'